section_heading: Vojna karijera
paragraph_text: U travnju 1901. Schenck je imenovan zapovjednikom 1. gardijske grenadirske pukovnije, nakon čega je mjesec dana poslije promaknut u pukovnika. U siječnju 1905. imenovan je glavnim inspektorom vojnih škola za pješaštvo, dok je u travnju 1905. promaknut u general bojnika, te upućen u Maroko kao posebni njemački izaslanik tijekom prve Marokanske krize. Nakon povratka iz Maroka još jedno vrijeme obnaša dužnost inspektora vojnih škola, da bi u ožujku 1908. bio imenovan zapovjednikom 2. gardijske divizije zamijenivši na tom mjestu Reinharda von Scheffer-Boyadela. Istodobno je promaknut i u čin general poručnika. Godinu dana poslije, u travnju 1909., Schenck je imenovan pobočnikom cara Vilima II. U listopadu 1911. postaje zapovjednikom 14. pješačke divizije smještene u Düsseldorfu. Navedenu dužnost obnaša do rujna 1912. kada je promaknut u čin generala pješaštva, te imenovan zapovjednikom XVIII. korpusa sa sjedištem u Frankfurtu zamijenivši na tom mjestu Hermanna von Eichhorna. Na navedenoj dužnosti nalazi se i na početku Prvog svjetskog rata.